**Sergey Brin** (rus. Сергей Михайлович Брин – Sergej Michajlovič Brin; \* 21. august, 1973, Moskva, Rusko) je americký podnikateľ, zakladateľ internetového vyhľadávača Google spolu s Larrym Pageom a spolumajiteľ spoločnosti Alphabet Inc..

Sergey Brin sa narodil v Moskve v bývalom Sovietskom zväze a má židovský pôvod. Študoval počítačové vedy a matematiku v USA. Je technologickým prezidentom (President of Technology) vo firme Google a jej spolumajiteľom. Jeho majetok sa odhaduje na 99,7 mld. USD čo ho radí na 9. miesto v rebríčku najbohatších ľudí podľa časopisu Forbes.

Životopis
---------

Narodil sa v Moskve do židovskej rodiny ako syn matematika a ekonómky. V roku 1979 celá rodina emigrovala do USA. Usadili sa v Marylande. Otec sa stal profesorom matematiky na miestnej University of Maryland. Sergey chodil do školy Montessori. Bol výborným študentom, dosahoval mimoriadne výsledky hlavne v matematike. Strednú školu dokončil s ročným predstihom. Vyštudoval potom informatiku a matematiku na bakalárskej úrovni na University of Maryland (1993), Následne získal štipendium od National Science Foundation, vďaka ktorému mohol magisterské štúdium absolvovať na prestížnom Stanforde. Tu sa v roku 1995 zoznámil s Larry Pageom, ktorý mal tiež montessoriovskú výchovu.

Po roku spolu naprogramovali vyhľadávač *BackRub* pre servery Stanfordovej univerzity. Univerzita nakoniec vyhľadávač prestala používať, pretože vraj spomaľoval sieťové pripojenie. Page s Brinom sa ale nevzdali a svoj vyhľadávač stále zlepšovali. Tušili, že na otvorenej internetovej sieti bude vyhľadávanie kľúčové a že cesta vedie cez kľúčové slová, nie cez tematické zoznamy. Problém hierarchie nájdených výsledkov vyriešili stanovením tzv. PageRank, ktorý udáva dôležitosť jednotlivých stránok - podľa toho zoradili výsledky vyhľadávania. 15. septembra 1997 si zaregistrovali doménu Google.com. (Slovo Google bolo skomoleninou slova "googol" označujúci v matematike jednotku a sto núl). O rok založili firmu s rovnakým menom (až do roku 2015 malo vedenie rovnakú štruktúru: Sergey Brin bol riaditeľom špeciálnych projektov, Larry Page bol výkonným riaditeľom). Spoločnosť sídlila najskôr v garáži jednej z prvých zamestnankýň Susan Wojcickej, v kalifornskom mestečku Menlo Park. Už v roku 1998 získali prvú cenu za vyhľadávač roku.

V roku 2000 Brin a Page sprevádzkovali službu AdWords, program, ktorý automaticky pre klienta vytvára reklamné kampane na základe požiadaviek, ktoré zadá cez internet. To bol zásadný krok k ziskovosti spoločnosti. V roku 2004 spustili mailovú službu Gmail. V rovnaký rok firma vstúpila na burzu a z oboch otcov zakladateľov sa stali miliardári. V roku 2005 založili Google Maps a Google Earth. O rok neskôr kúpili najväčší server na zdieľanie videí YouTube. V roku 2007 vyvinuli operačný systém Android, dôležitý pre rozvoj smartfónov. Následný pokus o spustenie vlastnej sociálnej siete Google+ a vytlačenie konkurenčného Facebooku sa však príliš nepodaril. 

V roku 2015 založili spoločnosť Alphabet, ktorá má zastrešovať všetky projekty, do ktorých sú Brin i Page zapojení, vrátane Googlu. Súčasťou je aj výskumná spoločnosť Calico zaoberajúca sa dlhovekosťou, alebo Google X zaoberajúci sa vývojom samoriadiacich áut a google okuliarmi (Google Glass).

Práve v Google X sa dnes Sergey Brin najviac realizuje. 

V novembri 2009 Forbes zhodnotil že Brin a Page sú 5. najvplyvnejší muži na svete. Začiatkom toho istého roku bol vo februári ocenený Brin na Národnej akadémií inžinierstva, toto ocenenie je jedným z najvýznamnejších v tejto oblasti pretože ctí tých, ktorí významne prispeli k inžinierskemu výskumu v praxi. Ocenenie dostal aj za vedúce postavenie vo vývoji rýchleho indexovania a získavania relevantných informácií z internetu. 

Sergey Brin sa zaoberá aj obnoviteľnými zdrojmi energie. O svojej kariére povedal: „Samozrejme všetci chcú byť úspešní, ale ja chcem aby som bol vnímaný tak, že som veľmi inovatívny, veľmi dôveryhodný a etický a že sa mi podarilo spraviť vo svete veľké zmeny".

V liste zakladateľa spoločnosti Alphabet Inc. z roku 2017 angl. 2017 Founder's Letter Sergey Brin poukázal na nástrahy, ktoré so sebou prináša umelá inteligencia ale tiež na budúcnosť: „Očakávam že technológia strojového učenia sa bude ďalej rýchlo vyvíjať a Alphabet bude naďalej líder v oboch oblastiach technologickej aj etickej," napísal v liste.

Referencie
----------

1. 1 2   *no. 9 Sergey Brin* [online]. Forbes, [cit. 2020-10-06]. Dostupné online.
2. 1 2   *Knihy Google* [online]. books.google.cz, [cit. 2019-02-25]. Dostupné online.
3. ↑  DUGUID, Paul. Inheritance and loss? A brief survey of Google Books. *First Monday*, 2007-08-06, roč. 12, čís. 8. Dostupné online [cit. 2019-02-25]. ISSN 1396-0466. DOI: 10.5210/fm.v12i8.1972.
4. ↑   *About | Google* [online]. about.google, [cit. 2019-02-25]. Dostupné online. (po anglicky)
5. ↑  HENZINGER, Monika; CHANG, Bay-Wei; MILCH, Brian. *Query-free news search* [online]. ACM Press, 2003, [cit. 2019-02-25]. Dostupné online. DOI:10.1145/775153.775154
6. ↑  SOLOMON, Lewis D.. *Tech Billionaires*. [s.l.] : Routledge, 2017-09-08. Dostupné online. ISBN 9781315130699. S. 107–123.
7. ↑   *Washington Post Maryland Poll, October 2008* [online]. ICPSR Data Holdings, 2010-09-27, [cit. 2019-02-25]. Dostupné online.
8. ↑  SIMONITE, Tom. *Google Cofounder Sergey Brin Warns of AI's Dark Side* [online]. www.wired.com, 27.04.2018, [cit. 2020-10-06]. Dostupné online.

Pozri aj
--------

* Lawrence E. Page - spoluzakladateľ internetového vyhľadávača Google
* Google - najpopulárnejší internetový vyhľadávač

Iné projekty
------------

Commons
* Spolupracuj na Commons Commons ponúka multimediálne súbory na tému **Sergey Brin**

Externé odkazy
--------------

* Sergey Brin na Google Research
* Sergey Brin na webovej stránke Univerzity Stanford
* Video prednášky Sergeya Brina na univerzite v Berkeley Archivované 2011-05-19 na Wayback Machine

Autoritné údaje: * GND: 132711648
* ISNI: 0000 0000 7879 1368
* LCCN: no2005073928
* NK ČR: vse2010558371
* VIAF: 120111435
* WorldCat: lccn-no2005073928